IVLซื้อกิจการปิโตรเคมีเกาหลีในโปแลนด์-อินโดฯ
อินโดรามา เวนเจอร์ส เซ็นสัญญา ซื้อกิจการปิโตรเคมีเกาหลีในโปแลนด์และอินโดนีเซีย
9 ธ.ค. 2553

อินโดรามา เวนเจอร์ส เซ็นสัญญา ซื้อกิจการปิโตรเคมีเกาหลีในโปแลนด์และอินโดนีเซีย
บริษัท อินโดรามา เวนเจอร์ส จำกัด (มหาชน) ได้ร่วมเซ็นสัญญากับบริษัท เอสเค เคมิคอล จำกัด (SK Chemical Company Limited) ประเทศเกาหลีเพื่อซื้อกิจการในบริษัทเอสเค ยูโรเคม จำกัด (SK Eurochem Sp. z o.o.) ประเทศโปแลนด์, บริษัท พี ที เอสเค กริช จำกัด และบริษัท พี ที เอสเค ไฟเบอร์ จำกัดประเทศอินโดนีเซีย การทำข้อตกลงในธุรกิจในครั้งนี้จะช่วยเพิ่มความแข็งแกร่งให้อินโดรามา เวนเจอร์สในกลุ่มธุรกิจ PET, เส้นใยและเส้นด้ายโพลีเอสเตอร์ในภูมิภาคยุโรปตะวันออกและเอเซียตะวันออกเฉียงใต้ บริษัท เอสเค ยูโรเคม เป็นผู้ผลิต PET ที่มีกำลังการผลิตอยู่ที่ 140,000 ตันต่อปี ในขณะที่บริษัท พี ที เอสเค กริช เป็นผู้ผลิต PET และเส้นด้ายโพลีเอสเตอร์โดยมีกำลังการผลิตอยู่ที่ 160,000 ตันต่อปีและบริษัท พี ที เอสเคไฟเบอร์ อินโดนีเซียมีกำลังการผลิตเส้นด้ายโพลีเอสเตอร์ 36,000 ตันต่อปี 
นายอาลก โลเฮีย ประธานเจ้าหน้าที่บริหารอินโดรามา เวนเจอร์ส กล่าว ว่า ตลาดและธุรกิจภายใต้สินทรัพย์ของเอสเคเหล่านี้เป็นตลาดใหม่ซึ่งมีความน่าสนใจและเป็นตลาดที่อินโดรามาต้องการที่จะพัฒนา ดังนั้นการซื้อกิจการในครั้งนี้จะช่วยให้บริษัทสามารถขยายธุรกิจให้ครอบคลุมตามเป้าหมายที่วางไว้ด้วยการเข้าไปยังตลาดที่มีศักยภาพและความต้องการในระยะยาว ในขณะเดียวกันยังช่วยเพิ่มความแข็งแกร่งให้กับอินโดรามา เวนเจอร์สทั้งในระดับภูมิภาคและระดับโลก รวมทั้งตอกย้ำความมุ่งมั่นอย่างต่อเนื่องของบริษัทในกลุ่มธุรกิจโพลีเอสเตอร์
อินโดรามา เวนเจอร์สสร้างแบรนด์ให้มีความเข้มแข็งด้วยการเป็นผู้นำในด้านต้นทุนในกลุ่มธุรกิจโพลีเอสเตอร์ การซื้อกิจการในโปแลนด์ในครั้งนี้จึงนับเป็นการรวมตัวกับผู้ผลิตเพียวริไฟด์ เธอเรฟธาลลิก แอซิด (พีทีเอ) อย่างแท้จริงซึ่งส่งผลต่อโครงสร้างต้นทุนที่ต่ำกว่าของบริษัทฯ
การเข้าซื้อสินทรัพย์ในอินโดนีเซียในครั้งนี้มีความคล้ายคลึงกับการเข้าซื้อกิจการบางส่วนของอินวิสต้า ประเทศสหรัฐอเมริกาและเม็กซิโกที่ผ่านมา ซึ่งผลิตโพลิเมอร์และเส้นใยไฟเบอร์ที่มีความแตกต่างจากผลิตภัณฑ์ของบริษัทฯ ดังนั้นการเข้าซื้อกิจการจึงมีส่วนช่วยเสริมกลุ่มผลิตภัณฑ์ที่มีความเฉพาะของอินโดรามาให้มีความครอบคลุมมากยิ่งขึ้น ด้วยเหตุนี้เองจึงทำให้อินโดรามากลายเป็นผู้ผลิตโพลีเมอร์สำหรับฟิล์มรายใหญ่ที่สุดเพื่อรองรับตลาดเอเซีย, ยุโรป, อเมริกาและลาตินอเมริกา 
“จากการขยายกิจการในกลุ่มโพลีเอสเตอร์และการเพิ่มขีดความสามารถของผลิตภัณฑ์ ทำให้เราสามารถสร้างความสนใจจากกลุ่มลูกค้าใหม่ๆ ด้วยผลิตภัณฑ์ที่มีความแตกต่างและมีมูลค่าเพิ่มเหล่านี้ การซื้อกิจการในประเทศอินโดนีเซียในครั้งนี้ประกอบกับการประกาศแผนในสหรัฐอเมริกาและเม็กซิโกก่อนหน้านี้ จะช่วยให้อินโดรามาสามารถนำเสนอผลิตภัณฑ์โพลีเมอร์และไฟเบอร์ที่มีความหลากหลายมากยิ่งขึ้นครอบคลุมกลุ่มลูกค้าภูมิภาคเอเซียและอเมริกา”นายอาลก กล่าวเพิ่มเติม